พท.-ปชป.สับเละเปิดร่างรธน.มีชัย
นายกฯฉุนสื่อรัฐขู่เด้งรมต.สำนักอธิบดีกรมกร๊วก,มีชัย โอ่ รธน.ฉบับปฏิรูป ติดดาบปราบโกง โต้สื่อมโนแปลงร่าง คปป.ซุกอำนาจ คสช.ตาม รธน.ชั่วคราวอยู่ต่อจนมีรัฐบาลใหม่ ชงตั้งเพิ่ม กรธ. 7 คน ร่าง ก.ม.ลูก 10 ฉบับเสร็จใน 8 เดือน ไม่ตอบถ้าร่างคว่ำเดี๋ยวจะตกใจเป็นลม พท.ออกแถลงการณ์ซัดเสแสร้งร่างกติกาขัดหลักประชาธิปไตย ปูทางสืบทอดอำนาจอย่างแยบยล ใช้เผด็จการอำนาจนิยมกดหัวประชาชน วรชัย เปรียบลูกไก่ในอุ้งมือมาร นิพิฏฐ์ ชง ปชป.ถกสัปดาห์หน้า ชี้บัตรใบเดียวซื้อเสียงยิ่งรุนแรง วางเกมพรรคขนาดกลาง-เล็กยื่นเงื่อนไขเสนอนายกฯคนนอก ศาลให้ประกัน,เดชจรัส สู้คดีพยายามฉ้อโกง บิ๊กตู่ ฮึ่มไล่ล่าแก๊งแอบอ้างชื่อหากิน ท้าหาหลักฐานพิสูจน์ก๊วนคสช.ทุจริต ฉุนด่าพวกหมาถามมีทหารไว้ทำไม หงุดหงิดสื่อรัฐล้มเหลวขู่เด้ง รมต.สำนักนายกฯ-อธิบดีกรมกร๊วก ปู เดินสายไหว้หลวงพ่อโต-บวงสรวง ย่าโม ชูดาบสู้อุปสรรค,จากกรณีเจ้าหน้าที่ตำรวจควบคุมตัวผู้ที่เกี่ยวข้องตามที่ พล.อ.ประยุทธ์ จันทร์โอชา นายกรัฐมนตรีและหัวหน้า คสช. ระบุว่ามีด็อกเตอร์แอบอ้างชื่อนายกฯ และรองนายกฯ หากิน ล่าสุด พล.อ.ประยุทธ์กำชับไล่ล่าผู้ที่อ้างชื่อนายกฯไปหาผลประโยชน์ พร้อมท้าผู้กล่าวหาว่า คสช.ทุจริตให้หาหลักฐานมา อย่าพูดส่งเดชให้เสียหาย,เมื่อเวลา 09.00 น. วันที่ 29 ม.ค. ที่อาคารชาเลนเจอร์ 1 เมืองทองธานี พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความ สงบแห่งชาติ (คสช.) เป็นประธานเปิดงาน อาชีวศึกษาทวิภาคีไทย โดยสำนักงานคณะกรรมการการอาชีวศึกษา (สอศ.) พร้อมกล่าวปาฐกถาพิเศษเรื่อง อาชีวศึกษา ฝีมือชน คนสร้างชาติตอนหนึ่งว่า วันนี้ทำอย่างไรไม่ให้อนาคตประเทศเกิดความขัดแย้ง หรืออะไรก็ต่อต้านไปหมด บ้านเราคนเก่งมีเยอะ คนดีมีมาก แต่ก็มีคนเลวเยอะ ทำอย่างไรให้มีคนดีมากกว่าคนเลว เรามีกฎหมายจัดการกับคนเลว เพื่อไม่ให้สร้างปัญหาให้ประเทศอีก และมีเวลาปฏิรูปประเทศอีกไม่นาน ต้องใช้เวลานี้เดินหน้าทำงาน ตนไม่ได้ขู่ ไม่ได้ไปไล่ล่าใคร แต่เป็นข้อเท็จจริง เวลา 1 ปี 6 เดือนที่เหลือ ต้องเร่งทำงานทั้งรัฐธรรมนูญ และการปฏิรูป เพราะความเข้มแข็งประเทศยังติดกับดักประชาธิปไตย ละเมิดสิทธิมนุษยชน และกับดักการไม่ปฏิบัติตามกฎหมายที่เขียนโดยประชาชน แต่ไม่ว่าอย่างไร ตนเรียนผูกก็ต้องเรียนแก้เอง และตนยังแข็งแรง ยังเสียงดัง ตนแพ้ไม่ได้,นายกฯ กล่าวต่อว่า วันนี้ได้ไล่ล่าผู้ที่แอบอ้างตนเพื่อหาผลประโยชน์ อย่าพูดส่งเดชว่ามีการตกลงกับคนของ คสช. ถ้าจริงก็ไปหาหลักฐานมาจะจับให้ อย่าพูดให้เกิดความเสียหาย ถ้ามีการทุจริตขอให้บอกรัฐมนตรีหรือข้าราชการ รวมถึงตน ขอให้หามายืนยัน ตนไม่ได้ผลประโยชน์อะไรเลยหากบอกว่าผลประโยชน์ พร้อมให้ตรวจสอบเลยว่ามีทรัพย์สินเพิ่มหรือไม่ ทั้งที่เข้ามาเพื่อแก้ไขปัญหา ไม่ได้จ้องทำร้ายใครทำแบบนี้เห็นด้วยหรือไม่ วันนี้เราต้องแข็งแรง เพราะพูดอะไรเดี๋ยวจะไม่มีคนเชื่อ และเวลาที่ตนพูดห้ามหลับ สถานการณ์วันนี้หลายประเทศเข้าใจ หากรังเกียจคงไม่เชิญรัฐบาลไป แต่มีคนไทยบางกลุ่มต้องการสร้างสถานการณ์ให้เกิดความแตกแยก,วันก่อนมีคนถามว่า มีทหารไว้ทำไม ก็ต้องตอบว่า มีทหารไว้ดูแล 5 แสน ตร.กม. เอาไว้รักษาชีวิตรักษาแผ่นดินผืนนี้ และให้หมาพวกนี้มาพูด วันนี้ ผมเบรกไม่อยู่เขาตายไปเท่าไหร่ น้ำท่วม ฝนแล้ง โจรขโมยนึกถึงเวลาที่เขาทำบ้าง ไม่ใช่ไปจับว่าไอ้นี่เรียกเงิน ถ้ามีก็ไปแจ้งความมา มีช่องทางร้องทุกข์กล่าวโทษ แจ้งโรงพัก พอไปแจ้งแล้วก็ไม่เชื่อตำรวจอีกหรือจะอยู่โดยยามไปจ้างยามมาจะได้ไหมเล่า วันนี้ภัยคุกคามใหม่ๆ มันเยอะทำไมเราไม่ปฏิรูปทำให้เข้มแข็ง สร้างความไว้เนื้อเชื่อใจให้ได้ก่อน วันนี้ถามว่าทหารได้อะไร เชื่อว่าไม่ได้อะไร แต่ที่ได้คือทำให้ทุกคนมีลมหายใจ มีเสรีภาพในทุกอย่าง อยากถามว่าใครทำให้ ถ้าไม่ใช่ทหาร และวันนี้มีคนพยายามให้ร้ายต่อประเทศ กระทรวงการต่างประเทศต้องชี้แจงแทนผมได้ด้วย ไม่รู้จะทำอย่างไรกับไอ้พวกที่เลือกข้างทั้งหมด นายกฯกล่าว,ผู้สื่อข่าวรายงานว่า ช่วงหนึ่งนายกฯได้สอบถามผู้ร่วมฟังการกล่าวเปิดงานว่าใครเคยเห็นสื่อประชาสัมพันธ์ของรัฐบาลหรืออินโฟกราฟฟิกบ้าง ช่วยยกมือตอบให้ชื่นใจหน่อย แต่ไม่มีใครยกมือ นายกฯจึงกล่าวว่า นี่คือการล้มเหลวโดยสิ้นเชิงในการประชาสัมพันธ์ของรัฐบาล ดังนั้น รมต.ประจำสำนักนายกรัฐมนตรี และอธิบดีกรมประชาสัมพันธ์ อาจต้องเปลี่ยน เพราะสร้างการรับรู้ไม่ได้ วันนี้ยังมีคนถามว่าทำไมเลือกตั้งไม่ได้ ดังนั้นต้องพูดให้เขาเชื่อมั่น ถ้าต้องการย้อนกลับไปที่เก่า ตนก็ขอบาย แต่อย่างไรตนเป็นนายกฯท้อแท้ไม่ได้ อ่อนแอไม่ได้ ยิ่งมีเวลาน้อย ยิ่งดุกว่าเดิม แต่ไม่ได้บ้าอำนาจ เพราะไม่เช่นนั้นจะแก้ไขปัญหาที่ต้องปวดหัวทุกวันไม่ได้ ต้องขอโทษด้วยวันนี้พูดไม่ดี สงสัยก้าวเท้าผิดออกจากบ้าน ทุกวันนี้ไม่มีวันไหนที่มีความสุขจริงๆ ทั้งเรื่องของ 19 กระทรวง เรื่องแม่น้ำ 5 สาย แล้วยังนำเรื่องอื่นๆมาตีกันอีก ไม่ว่าจะโรดแม็ปหรือรัฐธรรมนูญ ผมไปพูดมากไม่ได้ เพราะจะหาว่าสืบทอดอำนาจ แต่จะทำให้สำเร็จเท่าที่ตนอยู่ ถ้าทำไม่ได้หรือจะให้ใช้กำลังบังคับกัน นายกฯกล่าว,พล.ต.อ.เดชณรงค์ สุทธิชาญบัญชา โฆษกสำนักงานตำรวจแห่งชาติ กล่าวถึงกรณีบุคคลแอบอ้างชื่อ พล.อ.ประยุทธ์ จันทร์โอชา นายกฯและ ครม.ว่า ตำรวจได้จับกุมนายเดชจรัส ชาญวิรัตน์ อายุ 52 ปี เนื่องจากมีผู้เสียหายถูกหลอกว่ารู้จัก คสช.มีโควตาข้าว 3 แสนตัน สามารถติดต่อให้ผู้เสียหายซื้อได้ เป็นเหตุให้สูญเสียเงินไป 3 ล้านเศษ ต่อมาบุคคลกลุ่มนี้ยังหลอกซ้ำในทำนองเดียวกัน อ้างว่ารู้จัก เสธ.คนนั้นคนนี้ และรู้จักกับรัฐมนตรีบางคน แต่ครั้งนี้ผู้เสียหายขอคำปรึกษาเจ้าหน้าที่ตำรวจจึงวางแผนจับกุม ส่งตัวให้ พงส.บก.ป.เมื่อวันที่ 25 ม.ค. แต่เนื่องจากเป็นคดีพยายามฉ้อโกง บทลงโทษไม่มากนัก จึงนำตัวไปผัดฟ้องฝากขังที่ศาลแขวงพระนครเหนือ ผู้ต้องหายื่นประกันตัว ศาลอนุญาตให้ประกัน สำหรับนายเดชจรัสเคยได้รับการแต่งตั้งเป็นที่ปรึกษาในส่วนราชการแห่งหนึ่ง อาจทำให้เห็นแผนผังการจัดโครงสร้าง รู้จักผู้คนบางเลยทึกทักว่าสนิทสนมก่อนไปหลอกลวงผู้อื่น หากพบกรณีเช่นนี้ตำรวจจะดำเนินการทุกรูปแบบอย่างเด็ดขาด,พ.ต.อ.ณษ เศวตเลข รอง ผบก.ป. กล่าวว่า การดำเนินการต่อไปมอบหมายให้พนักงานสอบสวน กก.1 บก.ป.เร่งสอบปากคำผู้เสียหาย พร้อมทั้งเชิญตัวนายเดชจรัสมาสอบปากคำอย่างละเอียดอีกครั้ง ก่อนส่งสำนวนให้พนักงานอัยการยื่นฟ้องศาลต่อไป,อีกเรื่อง เมื่อเวลา 14.00 น. ที่รัฐสภา นายมีชัย ฤชุพันธุ์ ประธานคณะกรรมการร่างรัฐธรรมนูญ (กรธ.) แถลงว่า ร่างแรกรัฐธรรมนูญมีทั้งสิ้น 270 มาตรา แบ่งเป็น 15 หมวด คือ 1. บททั่วไป 2. พระ มหากษัตริย์ 3. สิทธิและเสรีภาพของปวงชนชาวไทย 4. หน้าที่ของปวงชนชาวไทย 5. หน้าที่ของรัฐ 6. แนว นโยบายแห่งรัฐ 7. รัฐสภา 8. ครม. 9. การขัดกันแห่งผลประโยชน์ 10. ศาล 11. ศาลรัฐธรรมนูญ 12. องค์กรอิสระ 13. องค์กรอัยการ 14. การปกครองท้องถิ่น และ 15. การแก้ไขเพิ่มรัฐธรรมนูญ และบทเฉพาะกาล เบื้องต้นเราได้ส่งไปยังหน่วยงานต่างๆ เช่น คสช. ครม. สนช. สปท. กกต. ศาลรัฐธรรมนูญ ศาลฎีกา และทุกหน่วยงานที่เกี่ยวข้องเพื่อให้ช่วยดู หากมีข้อเสนอแนะอยากให้ปรับปรุงให้ตอบกลับมาภายในวันที่ 15 ก.พ.,นายมีชัยกล่าวว่า ที่ผ่านมาเราเปิดรับฟังความคิดเห็นแบบกว้าง จนทำให้ได้ความเห็นหลากหลาย จากทุกภาคส่วนที่เข้ามายื่นข้อเสนอแนะทำให้ กรธ. รู้ว่าปัญหาของบ้านเมืองที่แท้จริงคือการทุจริต แต่บางพรรคการเมืองกลับไม่มีการพูดถึงเรื่องนี้เลย การทำงานของ กรธ.ยึดไปตามกรอบ 10 ประการของมาตรา 35 ในรัฐธรรมนูญชั่วคราว โดยเฉพาะ (3) กำหนดให้ต้องสร้างกลไกกำจัดการทุจริต ทั้งภาครัฐและเอกชน (4) กำหนดให้ต้องสร้างกลไกไม่ให้ผู้ที่เคยต้องคำพิพากษาทุจริตและทำให้การเลือกตั้งไม่สุจริตเข้าสู่การเมือง และ (8) กำหนดให้ต้องสร้างกลไกการใช้จ่ายภาครัฐให้สอดคล้องกับการเงินของประเทศ และการตรวจสอบต้องมีประสิทธิภาพ ร่างของเรามีเนื้อหาเหล่านี้กระจายอยู่ทั่วไป อาจทำให้ฝ่ายการเมืองรับไม่ได้ แต่ยืนยันว่าเราจำเป็นต้องเขียนเรื่องเหล่านี้ไว้เพราะเป็นกลไกบังคับ ตราบใดที่รัฐธรรมนูญชั่วคราว พ.ศ.2557 ยังอยู่ ไม่ว่าจะร่างกี่ครั้งเนื้อหาเหล่านี้จะต้องยังอยู่ และเชื่อว่าคนมาร่างใหม่อาจจะเห็นอะไรมากกว่าที่เราเห็น,นายมีชัยกล่าวว่า ส่วนข้อสงสัยที่ว่าองค์กรอิสระไม่ยึดโยงกับประชาชนนั้น ต้องเข้าใจด้วยว่า องค์กรที่มาตรวจสอบต้องเป็นอิสระพิจารณาตามแบบวิชาการ ไม่ให้ลงคะแนนนำเสียงข้างมากเข้ามาตัดสิน ในหลายๆประเทศทั่วโลกก็กำหนดให้ศาลเป็นผู้ตัดสิน ดังนั้นกลไกเหล่านี้เป็นกลไกปกติที่สากลใช้กัน เป็นคนละเรื่องกันกับการเลือกตั้ง ส.ส. ที่ กรธ.ไม่ได้ร่างผิดแปลกไปจากสากลร่างกัน มีแต่ประเทศคอมมิวนิสต์เท่านั้นที่ตั้งศาลประชาชน ถามว่า องค์กรอิสระที่มีอยู่ยังมั่นใจมากน้อยแค่ไหน กรธ.เข้าใจว่ามีผู้ติดใจเรื่องคุณสมบัติ จึงเพิ่มให้สูงขึ้น เพื่อมั่นใจว่ามีประสบการณ์ ความรู้เพียงพอต่อความมั่นใจได้ องค์กรแต่ละองค์กรจะถูกตรวจสอบไม่พ้นไปได้,ร่างรัฐธรรมนูญยังไม่สมบูรณ์เต็มที่ เพราะยังต้องรอรับฟังความคิดเห็นจากทุกฝ่ายที่เกี่ยวข้องและประชาชนอีกครั้ง เพื่อนำความเห็นเหล่านั้นมาปรับแก้ให้สอดคล้องต้องกัน เราจะรับฟังตามเหตุผล แต่หากบอกเพียงร่างนี้ไม่เป็นประชาธิปไตย เราก็ไม่รู้จะแก้อย่างไร ต้องบอกด้วยว่าให้แก้อย่างไรเพราะอะไร การนำเสนอข้อคิดเห็นอยากให้คำนึงถึงประชาชนและประเทศชาติเป็นสำคัญ กรธ.พร้อมรับฟังทุกฝ่ายเสมอ ประธาน กรธ.กล่าว,จากนั้นนายมีชัยเปิดให้สื่อมวลชนซักถาม เริ่มจากถามว่าเหตุใดจึงกำหนดให้ คสช.มีอำนาจใช้มาตรา 44 ในรัฐธรรมนูญชั่วคราว 2557 ได้ นายมีชัยกล่าวว่า อำนาจนี้ไม่ได้อยู่เหนือรัฐธรรมนูญ แต่จะอยู่ภายใต้ของรัฐธรรมนูญใหม่ ในฐานะเป็นลูกของรัฐธรรมนูญ จึงจะไม่มีอำนาจไปฆ่าแม่และไม่มีอำนาจไปล้มล้างรัฐธรรมนูญได้ เมื่อถามว่า ลักษณะดังกล่าว คือคณะกรรมการยุทธศาสตร์การปฏิรูปและการปรองดองแห่งชาติ (คปป.) หรือไม่ และทำไมต้องเป็นมาตรา 44 ในรัฐธรรมนูญชั่วคราว 2557 นายมีชัยกล่าวว่า ไม่ใช่ เป็นความเข้าใจของสื่อไปเอง แต่ที่ใช้มาตรา 44 เพราะต้องการให้รัฐบาล และ คสช.มีเครื่องมือในการทำงาน โดยอำนาจของ คสช.ตามรัฐธรรมนูญชั่วคราว 2557 จะอยู่ไปจนกว่ามีรัฐบาลใหม่ที่มาจากการเลือกตั้ง เมื่อมีรัฐบาลใหม่ คสช.ก็จะหมดไป,เมื่อถามว่า ในบทเฉพาะกาลมาตรา 260 วรรคสอง กำหนดให้ กรธ. ทำกฎหมายลูกให้เสร็จภายใน 8 เดือน แต่ถ้าทำไม่เสร็จให้ กรธ.พ้นไปและตั้งคนขึ้นมาทำกฎหมายใหม่ นายมีชัยกล่าวว่า ในระยะเวลา 8 เดือน อาจจะร่างไม่เสร็จจึงขอให้คสช.เพิ่ม กรธ.อีกประมาณ 7 คน จากหลากหลายสาขา ซึ่งมาตรา 259 วรรคท้ายกำหนดให้ คสช.สามารถแต่งตั้ง กรธ.ได้แต่ กรธ.ต้องมีจำนวนไม่เกิน 30 คน เพื่อเข้ามาช่วยดูให้กฎหมายเสร็จทันเวลา แต่ถ้าเราทำกฎหมายที่เกี่ยวกับเลือกตั้ง 5-6 ฉบับเสร็จ ก็อาจจะเดินหน้าเลือกตั้งได้ โดยไม่ต้องรอให้เสร็จครบทั้ง 10 ฉบับ แต่ส่วนตัวมั่นใจว่า ระยะเวลา 8 เดือน จะสามารถพิจารณากฎหมายลูกได้เสร็จทันตามเวลาแน่นอน การที่เราเขียนมาตรา 260 วรรคสองไว้ เป็นการเขียนเผื่อว่าถ้าไม่เสร็จจะทำอย่างไรแต่ถ้าติดใจกันเมื่อถึงเวลาตัดออกก็ได้,ผู้สื่อข่าวถามว่า จะนิยามรัฐธรรมนูญฉบับนี้ว่าอย่างไร นายมีชัยกล่าวว่า เรียกว่า รัฐธรรมนูญฉบับปฏิรูปประเทศ เมื่อถามย้ำว่า คำนิยามนี้จะใช้รณรงค์ในการทำประชามติหรือไม่ นายมีชัย กล่าวว่า ก็เรียกว่า รัฐธรรมนูญฉบับราชอาณาจักรไทยนั่นแหละ เมื่อถามว่า หากร่างรัฐธรรมนูญไม่ผ่านประชามติจะดำเนินการต่อไปอย่างไร นายมีชัย กล่าวว่า ไม่รู้ อย่าให้ผมตอบเดี๋ยวตกใจ เมื่อถามย้ำว่าขอให้ช่วยตอบให้ตกใจได้หรือไม่ นายมีชัย กล่าวว่า อย่าเลย เดี๋ยวเป็นลม,ที่พรรคประชาธิปัตย์ นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวว่า สัปดาห์หน้าตนจะนัดหารือกับคณะผู้บริหารพรรคอย่างไม่เป็นทางการ เพื่อประกาศท่าทีต่อร่างรัฐธรรมนูญฉบับนี้ในนามพรรค ต้องพูดคุยกันก่อน ถ้า กรธ.ถามความเห็นมาพรรคจะส่งความเห็นให้ แต่ส่วนตัวยังเห็นต่าง 1.การให้ใช้บัตรเลือกตั้งใบเดียว ข้อเสียจะมีการซื้อสิทธิขายเสียงที่รุนแรงยิ่งขึ้นกว่าที่ผ่านมา และจะแยกแยะได้อย่างไรว่าซื้อ ส.ส.เขตหรือซื้อในนามพรรค 2. ส.ว. มีการซื้อเสียงหรือการฮั้วในหมู่ผู้สมัคร ส.ว.ตามสาขาอาชีพและประชาชนทำได้ง่ายกว่าเดิม เพราะผู้มีสิทธิเลือกตั้งไม่รู้จักผูกพันกับผู้สมัคร ที่สำคัญในหมู่ผู้ลงสมัคร ส.ว.อาจลงขันซื้อเสียง หรือฮั้วให้ผลประโยชน์ ให้คัดเลือกเฉพาะกลุ่มของตนเข้ามาเป็นคณะบุคคลหรือกลุ่มสาขาอาชีพ จากนั้นอาจเจรจาหรือฮั้วเพื่อให้เลือกไขว้กับกลุ่มสาขาอาชีพอื่น ฟันธงเลยว่าจะเกิดปัญหาในการปฏิบัติมาในการเลือกตั้ง ส.ว.,นายนิพิฏฐ์กล่าวต่อว่า 3.เห็นด้วยกับการปราบคนโกง ขจัดคนโกงเข้าสู่อำนาจการเมือง โดยตัดสิทธิไม่ให้ลงสมัครรับเลือกตั้ง หลังการเลือกตั้งจะมีแต่คนดีเข้าสู่สภา เข้าสู่อำนาจการเมือง แต่กรธ.กำหนดกติกาตัดอำนาจคนดีที่เข้าสภาฯให้มีอำนาจน้อยกว่าส่วนราชการ คนดีเหล่านี้จึงทำอะไรไม่ได้เลย เพราะถูกกรอบกติกาตัดทอนอำนาจ รัฐธรรมนูญฉบับนี้จึงตั้งใจที่จะสร้างระบบราชการให้แข็งแกร่ง โดยลดทอนระบบการเมืองให้อ่อนแอลง เช่น การเสนอชื่อนายกฯ 3 คน ยืนยันว่า 2 พรรคใหญ่จะเสนอคนในพรรคหรือหัวหน้าพรรคขึ้นเป็นแคนดิเดตนายกฯแน่ แต่ กรธ.ใช้ระบบเลือกตั้งจัดสรรปันส่วนผสมมี ส.ส. 500 คน ออกแบบมาไม่ให้พรรคการเมืองใดได้ ส.ส.เกินกึ่งหนึ่ง หรือ 251 เสียง และจากสถิติการเลือกตั้ง ส.ส.บัญชีรายชื่อ คนไทยไม่เคยเลือก ส.ส.ระบบนี้เกินกึ่งหนึ่ง ฟันธงว่าจะไม่มีพรรคใดได้ ส.ส.เกิน 251 คน ต้องอาศัยพรรคขนาดกลางหรือเล็กมาเป็นพรรคร่วมรัฐบาล,พรรคกลางหรือเล็กจะยื่นเงื่อนไขเสนอคนนอกขึ้นเป็นนายกฯ เป็นการเปิดทางให้นายกฯคนนอกเดินมือเปล่าเข้ามาบริหาร โดยไม่มีนโยบายใดๆ รัฐบาลผสมจะทำงานร่วมกันยากยิ่งขึ้น ดังนั้น รัฐบาลหลังการเลือกตั้ง ที่ประกาศใช้ รธน.ฉบับนี้ จะเป็นรัฐบาลที่อ่อนแอ จะทำให้คนไทยสิ้นหวังในระบอบประชาธิปไตย เพราะไม่สามารถแก้ไขปัญหาหลักสำคัญของชาติได้เลย คนจะเบื่อระบอบประชาธิปไตย ที่ทำงานล่าช้า ที่สุดจะเรียกร้องหาอำนาจพิเศษ จึงอยากขอคำอธิบายคำถามทั้ง 3 ข้อนี้ต่อ กรธ.ช่วยชี้แจงต่อสังคมให้กระจ่างด้วย นายนิพิฏฐ์กล่าว,วันเดียวกัน พรรคเพื่อไทยออกแถลงการณ์ว่า ร่างรัฐธรรมนูญฉบับนายมีชัยไม่เป็นประชาธิปไตยตามหลักสากล และไม่เป็นประชาธิปไตยแบบไทยๆ ที่ประชาชนตกผลึกแล้ว มีสาระสำคัญ ดังนี้ 1.สร้างระบบเลือกตั้งที่นำไปสู่การมีรัฐบาลผสมที่อ่อนแอ ตัดสิทธิประชาชนในการแยกเลือกผู้สมัคร สร้างความสับสน และไม่ได้รับการยอมรับจากนานาประเทศ 2.ระบบเลือกตั้งจะนำไปสู่ความอ่อนแอของพรรค การเมือง นำไปสู่การต่อรองทางการเมืองและจะนำไปสู่การสืบทอดอำนาจของคณะรัฐประหาร โดยเปิดโอกาสให้ผู้ที่ไม่ใช่ ส.ส. เป็นนายกฯ 3.เพิ่มอำนาจให้ศาลรัฐธรรมนูญถอดถอนฝ่ายการเมือง มีสิทธิ์ขาดตีความรัฐธรรมนูญ ทั้งที่เคยสร้างวิกฤติให้ประเทศหลายครั้ง 4.ให้องค์กรอิสระมีอำนาจเหนือรัฐบาลและรัฐสภา ทำให้ขาดความเป็นอิสระในการบริหารราชการแผ่นดินและตรากฎหมาย 5.การให้ ส.ว.ทั้งหมดมาจากการสรรหาของคนเพียงกลุ่มหนึ่ง ไม่เคารพในสิทธิของประชาชน และเพื่อเปิดโอกาสให้กลุ่มอำนาจสร้างระบบตัวแทนเพื่อสืบทอดอำนาจต่อไป 6.กำหนดกลไกที่ทำให้รัฐธรรมนูญไม่อาจแก้ไขได้เลย เพราะต้องใช้เสียงวุฒิสภาอย่างน้อย 1 ใน 3 และเสียงจากทุกพรรคการเมืองไม่น้อยกว่าร้อยละ 10,แถลงการณ์พรรคเพื่อไทย ระบุต่อไปว่า ทั้งนี้ แม้ร่างรัฐธรรมนูญฉบับนี้จะมีมาตรการป้องกันและปราบปรามการทุจริตตามที่ กรธ.อ้าง แต่เห็นแล้วว่าผู้ร่างจริงใจที่จะแก้ไขปัญหาทุจริตประพฤติมิชอบเพียงใด เพราะไม่มีมาตรการและระบบตรวจสอบในรัฐธรรมนูญฉบับชั่วคราวเลยแม้แต่น้อย เปิดโอกาสให้มีการรับผลประโยชน์ตอบแทน มุ่งควบคุมแต่เฉพาะภาคการเมือง ละเว้นฝ่ายอื่น เมื่อโครงสร้างระบบการเมืองและการปกครองประเทศมีปัญหา หนีไม่พ้นจะเกิดวิกฤติทางอำนาจ ทำให้การแก้ปัญหาการทุจริตไม่อาจเกิดขึ้นได้จริง และการร่างรัฐธรรมนูญในบรรยากาศแห่งการเสแสร้งรับฟังความคิดเห็นเพื่อให้ดูชอบธรรม แต่ไม่สนใจข้อเสนอแนะ จึงเป็นร่างรัฐธรรมนูญที่เลวร้ายกว่าร่างเดิม มีการสืบทอดอำนาจแบบแยบยลและเพิ่มอำนาจให้องค์กรต่างๆขึ้นมากมาย เพื่อครอบงำรัฐบาลที่ถูกออกแบบให้อ่อนแอ กำหนดให้ผู้ที่มาจากการเลือกตั้งต้องถูกตรวจสอบและรับผิดชอบทุกอย่าง แต่คณะรัฐประหารและองค์กรสืบทอดอำนาจทำอะไรก็ได้ทุกอย่างโดยให้ถือว่าชอบด้วยกฎหมายและชอบด้วยรัฐธรรมนูญทั้งหมดและเป็นที่สุด และยังไม่รวมถึงเนื้อหาของกฎหมายประกอบรัฐธรรมนูญที่อาจหมกเม็ดอีกมาก,แถลงการณ์พรรคเพื่อไทยสรุปตอนท้ายว่า ร่างรัฐธรรมนูญฉบับนี้ทำลายหลักการอันดีงามที่ประเทศเคยยึดถือ ถอยหลังลงคลอง และยังทำให้ความคิดแบบเผด็จการอำนาจนิยมกดหัวประชาชนต่อไป ยากที่ประเทศจะกลับคืนสู่สันติสุขได้ พรรคเพื่อไทยจึงไม่เห็นด้วยกับร่างรัฐธรรมนูญนี้ ขอย้ำว่ารัฐบาลที่ไม่เป็นประชาธิปไตยจะไม่สามารถแก้ไขปัญหาเศรษฐกิจได้อย่างมีประสิทธิภาพ เพราะขาดความต่อเนื่องของนโยบาย ขาดความเชื่อมั่นของต่างชาติ ผลจากการรัฐประหารที่ผ่านมาปรากฏชัดแล้วว่าสภาพเศรษฐกิจของประเทศปัจจุบันตกต่ำ จึงหวังว่าผู้ร่างรัฐธรรมนูญและผู้มีอำนาจตระหนักถึงความเสียหายที่จะเกิดขึ้นหากร่างรัฐธรรมนูญเช่นนี้มีผลบังคับใช้ และควรหาทางแก้ไขให้รัฐธรรมนูญฉบับใหม่ ยังคงยึดมั่นในหลักการประชาธิปไตยที่ทุกฝ่ายพอที่จะยอมรับได้ และไม่เป็นต้นตอแห่งวิกฤตการณ์ที่จะเกิดขึ้นในอนาคต,ขณะที่นายวรชัย เหมะ อดีต ส.ส.สมุทรปราการ พรรคเพื่อไทย กล่าวว่า ฟังการแถลงชี้แจงของนายมีชัยแล้วสะท้อนเจตนาชัดเจนว่าไม่ต้องการให้รัฐธรรมนูญผ่านประชามติ ต้องการยื้ออำนาจให้คสช. เมื่อประชามติไม่ผ่านมีแนวโน้มว่าจะใช้อำนาจตามมาตรา 44 ของรัฐธรรมนูญชั่วคราว จัดการเลือกตั้งเฉพาะหน้า โดยใช้รัฐธรรมนูญชั่วคราวผสมกับฉบับของนายบวรศักดิ์และฉบับล่าสุดของนายมีชัย ถือเป็นการซ่อนรูปเผด็จการ อ้างเลือกตั้งบังหน้า ตบตาต่างประเทศ เป็นรัฐธรรมนูญฉบับลูกไก่ในอุ้งมือมาร รัฐบาลหลังเลือกตั้งทำอะไรไม่ได้เลย และยังใช้มาตรา 44 มาควบคุมการเลือกตั้งอีก แบบนี้ อาจมีบางพรรคการเมืองไม่ยอมรับ ไม่ลงเลือกตั้ง แต่ขณะเดียวกันก็มีพรรคนอมินี คสช.ขึ้นมา ประเทศตกอยู่ในวังวนอำนาจเดิม ไม่มีประโยชน์ที่จะเลือกตั้งภายใต้เผด็จการ หากทำกันแบบนี้ คสช.บริหารต่อไปเลยดีกว่า เอาให้รู้แล้วรู้รอดไปเลย,เมื่อเวลา 10.00 น. ที่ทำเนียบรัฐบาล นายกลิน ที เดวีส์ เอกอัครราชทูตสหรัฐอเมริกาประจำประเทศไทย เข้าเยี่ยมคารวะ ม.ล.ปนัดดา ดิศกุล รมต.ประจำสำนักนายกรัฐมนตรี ในโอกาสเข้ารับหน้าที่ โดยใช้เวลาหารือกว่า 30 นาที จากนั้น นายกลิน ที เดวีส์ เปิดเผยว่า ได้หารือกันในหลายเรื่อง โดยเฉพาะเรื่องงานของ รมต.ประจำสำนักนายกฯ รวมถึงเรื่องโรดแม็ปของรัฐบาลและเรื่องการร่างรัฐธรรมนูญ การศึกษาและความร่วมมือและเรื่องที่สหรัฐฯจะช่วยประเทศไทยได้ เมื่อถามว่า มีความห่วงใยโรดแม็ปของไทยเป็นพิเศษหรือไม่ นายกลิน ที เดวีส์ กล่าวว่า มิตรประเทศของประเทศไทยทุกประเทศหวังอย่างยิ่งว่าเป็นไปตามที่รัฐบาลจะเดินไปตามที่วางไว้นั้น,ด้าน ม.ล.ปนัดดา กล่าวว่า ได้กล่าวขอบคุณท่านทูตที่ได้มาพบปะและสนทนากันในหลายเรื่อง และฝากความปรารถนาดีมายังรัฐบาล ภาคราชการ ประชาชนคนไทย พูดกันว่าทุกฝ่ายคิดคล้ายกับที่พวกเราวิตกกังวลกัน คือเกรงว่าหลังเลือกตั้งจะกลับคืนสู่ความขัดแย้งกันอีกหรือไม่ ไม่อยากให้เกิดขึ้น ทูตสหรัฐฯเสนอแนวคิดดีมากคือเรื่องการศึกษาที่จะเป็นส่วนช่วยให้เกิดความรู้ความเข้าใจ ความหมายของความรับผิดชอบ และประชาธิปไตย เมื่อถามถึงกรณีที่ กรธ.ระบุว่าอาจต้องเลื่อนการเลือกตั้งไปปลายปี 2560 สหรัฐฯถามถึงหรือไม่ ม.ล.ปนัดดากล่าวว่า ไม่ได้พูดกันถึงรายละเอียด การเลื่อนเวลาคงเป็นการคาดเดากันไปหรือไม่ ยังไม่ใช่ความชัดเจน หวังเป็นอย่างยิ่งว่าทุกฝ่ายควรมีข้อคำนึง อะไรก็ตามที่จะเป็นขั้นตอนนำไปสู่การพิจารณาร่างรัฐธรรมนูญในเดือน ก.ค. หรือการเลือกตั้งที่จะมีขึ้นกลางปีหน้า และท้ายที่สุดคือความปรารถนาของทุกคนทุกฝ่ายที่หวังให้ประเทศไทยกลับคืนสู่ประเทศเป็นประชาธิปไตย,พ.อ.วินธัย สุวารี โฆษก คสช.กล่าวถึงการที่ฝ่ายการเมืองบางกลุ่มระบุว่าการทำประชามติ จะเกิดปัญหาขัดแย้งครั้งสำคัญว่า เป็นเพียงสมมติฐานส่วนบุคคลที่มองโลกที่เป็นลบ ยังไม่พบสัญญาณจากประชาชนจริงๆเลย มีเพียงบุคคลบางกลุ่มเท่านั้นที่จะออกมาเคลื่อนไหว ทั้งนี้ การที่รัฐบาลช่วยเหลือเกษตรกร หรือกองทุนหมู่บ้าน ไม่ได้เป็นเรื่องซื้อเสียงเชิงนโยบายเพื่อให้ประชาชนรับร่างรัฐธรรมนูญอย่างที่บางบุคคลกล่าวอ้าง ขอให้เชื่อมั่น คสช. และรัฐบาลดำเนินการทุกอย่างด้วยความบริสุทธิ์ใจภายใต้ผลประโยชน์ของชาติและประชาชน ส่วนที่นักการเมืองบางคนกล่าวหาว่าเวลาปีเศษของ คสช.เกิดความเสียหายมากมายนั้น ก็เป็นเพียงการคิดแบบมีอคติ เพราะยังไม่พบความเสียหายที่เกิดจากการบริหารงาน มีบางเรื่องมาจากปัจจัยภายนอกเป็นหลัก หรือปัญหาดั้งเดิมที่สะสมมานาน ซึ่งได้แก้ไขไปแล้วและกำลังแก้ไขอยู่ทั้งสิ้น อยากขอให้ยุติการสร้างข้อมูลบิดเบือนเช่นนี้,สำหรับความเคลื่อนไหวของ น.ส.ยิ่งลักษณ์ ชินวัตร อดีตนายกฯ วันเดียวกัน น.ส.ยิ่งลักษณ์ โพสต์เฟซบุ๊กว่า จำเป็นต้องเขียนหนังสือผ่านเฟซบุ๊กอีกครั้งในการโต้แย้งกระบวนการสอบสวนของคณะกรรมการสอบข้อเท็จจริงความรับผิดทางละเมิด โดยวันนี้ได้มอบหมายให้ทนายไปยื่นหนังสือถึงนายกรัฐมนตรี และ รมว.คลัง แม้จะรู้คำตอบว่าท่านคงไม่สนใจ เพราะถ้าหากสนใจจะไม่เกิดเหตุการณ์เช่นนี้ เพราะได้ทำหนังสือจำนวน 6 ฉบับ และถึงนายจิรชัย มูลทองโร่ย ประธานคณะกรรมการฯที่กำลังจะให้การกับศาลฎีกาแผนกคดีอาญาของผู้ดำรงตำแหน่งทางการเมือง ในฐานะพยานฝ่ายโจทก์ที่กล่าวหาว่าตนทำความเสียหาย 6 ฉบับเช่นกัน แต่ที่ผ่านมาไม่มีความเห็นหรือการกระทำใดๆที่บ่งบอกว่าจะนำหนังสือดังกล่าวเข้าไปพิจารณา อีกทั้งไม่เคยได้รับการแจ้งผลใดๆกลับมาว่าสั่งดำเนินการอย่างไร และยังคงทำไปตามเป้าหมายของคณะกรรมการ โดยใจความของหนังสือคือ 1.ได้โต้แย้งทั้งผู้ออกคำสั่งและผู้แต่งตั้งว่าดำเนินการไม่เป็นไปตามกฎหมายรัฐธรรมนูญฉบับชั่วคราว พ.ร.บ.ความรับผิดทางละเมิดฯ พ.ร.บ.วิธีปฏิบัติราชการทางปกครอง และระเบียบสำนักนายกฯว่าด้วยหลักเกณฑ์การปฏิบัติเกี่ยวกับความรับผิดทางละเมิด,น.ส.ยิ่งลักษณ์ระบุว่า 2.ขณะนี้คดีความทางอาญายังไม่สิ้นสุด จึงย่อมได้รับความคุ้มครองตามสิทธิ ในกระบวนการยุติธรรม 3.การฟ้องเอาผิดให้ชดใช้ค่าเสียหายโดยกระทรวงการคลังนั้นไม่ถูกต้อง เพราะไม่ใช่ผู้เสียหาย 4.ยังไม่มีการประเมินค่าความเสียหายที่ได้รับการยอมรับตามกฎหมายและเป็นธรรมแก่ตน ที่กำลังจะถูกชดใช้ค่าเสียหายแต่ผู้เดียว ทั้งที่คดีความยังไม่สิ้นสุด จึงขอใช้ช่องทางนี้สื่อสารไปยังทุกท่านที่เกี่ยวข้องได้โปรดพิจารณาข้อเรียกร้องและโต้แย้งให้ยุติตามกระบวนความของกฎหมายก่อน และโปรดอย่าพิจารณาคดีเหตุเพราะมีมาตรา 44 คุ้มครองหรือกฎหมายอื่นที่จะออกมาคุ้มครองภายหลัง,เมื่อเวลา 10.00 น. น.ส.ยิ่งลักษณ์ พร้อมคณะเดินทางไปกราบสักการะหลวงพ่อโตองค์ใหญ่ที่สุดในโลก ที่อุทยานมูลนิธิสมเด็จพระพุฒาจารย์ (โต พรหมรังสี) ต.มิตรภาพ อ.สีคิ้ว จ.นครราชสีมา โดยมีชาวบ้านมาต้อนรับ ต่อมาเวลา 11.45 น. น.ส.ยิ่งลักษณ์ เดินทางไปทอดผ้าป่าสามัคคี ที่ลานอนุสาวรีย์ท้าวสุรนารี จ.นครราชสีมา เพื่อกราบสักการะและทำพิธีบวงสรวงคุณย่าโม ด้วยเครื่องสักการะทั้งอาหารคาว หวาน และยังนำดาบปลอกสีแดง ขึ้นมาบวงสรวง พร้อมกับชักดาบชูขึ้นตะโกนคำว่า สู้ๆ เพื่อแสดงออกถึงการต่อสู้ฝ่าฟันอุปสรรคต่างๆให้ผ่านพ้นไปด้วยดี ก่อนนำพวงมาลัยคล้องคอรูปหล่อจำลองท้าวสุรนารี โดยมีอดีต ส.ส. และอดีตผู้สมัคร ส.ส.พรรคเพื่อไทย และมีประชาชนมาต้อนรับมอบดอกกุหลาบเป็นกำลังใจกันอย่างคึกคัก และตะโกนเชียร์ว่า ยิ่งลักษณ์สู้ๆ ตลอดทางมีเจ้าหน้าที่ตำรวจ สภ.เมืองนครราชสีมา และทหารจากกองทัพภาคที่ 2 รวมกว่า 30 นาย มายืนสังเกตการณ์อย่างใกล้ชิด,จากนั้น น.ส.ยิ่งลักษณ์ได้แวะไปกินอาหารกลางวันที่ร้านแซบ ปิกัสโซ ร้านอาหารอีสาน ญี่ปุ่นและเม็กซิกันของนายอัสนี และนางลินดา เชิดชัย อดีต ส.ส.เพื่อไทยและนายสุรวุฒิ เชิดชัย นายกเทศมนตรีนครนครราชสีมา เสร็จแล้วจึงไปทอดผ้าป่าที่ อ.ชุมพวง และเยี่ยมชมอุทยานประวัติศาสตร์พิมาย กราบสักการะพระนาคปรกในปรางค์ประธานอุทยานฯด้วย,เมื่อเวลา 10.00 น. ที่รัฐสภาในการประชุมสภานิติบัญญัติแห่งชาติ (สนช.) ได้พิจารณากระทู้ถามเรื่อง ปัญหาผลิตภัณฑ์จากยางพาราราคาสูงกว่าต้นทุนการผลิตจริง ที่ พ.ต.ท.พงษ์ชัย วราชิต สมาชิกสนช.ถามนางอภิรดี ตันตราภรณ์ รมว.พาณิชย์ ว่า สถานการณ์ยางพาราราคาตกต่ำ แต่เหตุใดผลิตภัณฑ์ที่ทำจากยางพารา คือ ยางรถยนต์จึงแพงมาก อยากให้สำนักงานป้องกันและปราบปรามการฟอกเงิน (ปปง.) เข้ามาตรวจสอบ 3 บริษัทค่ายใหญ่ ผู้อยู่เบื้อง หลังการส่งออกยาง ไปร่วมกำหนดราคากลางของยางพาราจริงหรือไม่ ขณะที่นางอภิรดีชี้แจงว่า ยืนยันกระทรวงพาณิชย์ตรวจตราให้ความสำคัญ ขณะนี้กำลังหารือกับผู้ประกอบการยางรถยนต์ ดูแนวโน้มคุยกันได้น่าจะลดราคายางรถยนต์ลงได้ รับปากว่าจะไปศึกษาเส้นทางการเงินของทั้ง 3 บริษัทใหญ่ดังกล่าว,ที่ศาลาว่าการ กทม. พล.ต.ท.อำนวย นิ่มมะโน สปท.เดินทางเข้าพบ ม.ร.ว.สุขุมพันธุ์ บริพัตร ผู้ว่าฯ กทม. เพื่อชี้แจงกรณีที่ไม่สามารถเข้ารับตำแหน่งที่ปรึกษาผู้ว่าฯ กทม.ได้ โดย พล.ต.ท.อำนวย กล่าวว่า ตนเป็นสมาชิก สปท.แม้ไม่ขัดคุณสมบัติในการเข้ารับตำแหน่งที่ปรึกษาผู้ว่าฯ กทม. แต่เป็น กกต.กทม.ได้รับเงินเดือนค่าตอบแทน เพื่อไม่ให้ตีความกฎหมายใดๆ จึงตัดไฟตั้งแต่ต้นลม ปฏิเสธไม่รับตำแหน่งผู้ว่าฯ กทม.เข้าใจดี และอีกไม่กี่เดือนข้างหน้าจะต้องได้ร่วมงานกับ กทม.อยู่แล้ว เพราะต้องอาศัย กทม.ในการจัดทำประชามติรัฐธรรมนูญ,นายวัส ติงสมิตร ประธานคณะกรรมการสิทธิมนุษยชนแห่งชาติ (กสม.) กล่าวถึงกรณีคณะกรรมการประสานงานระหว่างประเทศว่าด้วยสถาบันระดับชาติเพื่อส่งเสริมและคุ้มครองสิทธิมนุษยชน (ไอซีซี) ลดชั้น กสม.ไทย จากเกรดเอไปเป็นเกรดบี หรือระดับผู้สังเกตการณ์ว่า จะต้องมีการกำหนดวิธีการทำงานให้เร็วขึ้น แก้กฎหมายที่เกี่ยวข้องกับอำนาจหน้าที่ ตามข้อกังวลของไอซีซี เชื่อว่าภายปลายปีนี้จะเห็นความเปลี่ยนแปลง จะเดินหน้าทำงานเต็มที่ ไม่ได้ทำให้เราท้อ นอกจากนี้ การพิจารณาสถานะจากเรื่องการทำงานแล้ว อาจจะมีเรื่องการเมืองระหว่างประเทศเข้ามาแทรกแซงได้ โดยเฉพาะจากประเทศมหาอำนาจ เพราะมีหลายประเทศที่สถานการณ์สิทธิมนุษยชนย่ำแย่กว่าประเทศไทย แต่มีเกรดในระดับที่ดี หรือในระดับเดียวกับประเทศไทย,เมื่อเวลา 20.15 น. พล.อ.ประยุทธ์ จันทร์โอชา นายกรัฐมนตรีและหัวหน้า คสช. กล่าวในรายการคืนความสุขให้คนในชาติว่า ปีนี้เกษตรกรให้ความร่วมมือลดการปลูกข้าวนาปรัง ป้องกันความเสี่ยงต่อผลกระทบช่วงภัยแล้ง หลายคนรายได้ดีกว่าเดิมโดยรัฐบาลให้การสนับสนุนด้านต่างๆ ดังนั้น ใครที่กล่าวหารัฐบาลไม่ช่วยเหลือเกษตรกรอย่าไปฟัง และถ้ายังบิดเบือนกันอยู่พูดจาให้ร้ายรัฐบาลพูดได้เลย ประชาชนผู้มีรายได้น้อยอยู่ลำบากแน่ ถ้าไม่เข้าใจข้าราชการก็ต้องอธิบาย ไม่ใช่ต่างคนต่างปล่อยทะเลาะกันทุกวัน จะไม่สนใจประชาชนต้องการอะไรไม่ได้ และวันนี้รัฐบาลมีหลายโครงการลงไป ไม่ใช่เอาไปแจกจ่ายแต่ให้ไปทำเพิ่มมูลค่า โดยตำบลละ 5 ล้านบาท กับกองทุนหมู่บ้านไม่เกิน 5 แสนบาท ส่วนขั้นตอนที่ช้าก็ขอให้เข้าใจ เพื่อป้องกันการไปสู่ความไม่โปร่งใส,นายกฯกล่าวว่า การปฏิรูปครั้งนี้เป็นครั้งสำคัญของประเทศ ต้องเริ่มต้นให้ดี ทำอะไรอย่าไปละเมิดกฎหมาย อย่าละเมิดทรัพย์สินทางปัญญา เพราะถ้าไปขโมยมันไม่ใช่สุภาพบุรุษ สั่งเจ้าหน้าที่ดำเนินคดีหมดแล้ว ใครทำของเทียมของปลอมจับหมด รวมถึงการดาวน์โหลดหนังยังมี เจ้าหน้าที่ต้องไม่ละเลยไม่ทุจริต เพราะเหล่านี้ทำสุขภาพเสียด้วย เด็กๆก็ตาเสียหายหมด เพราะดูจากหน้าจอคอมพิวเตอร์ ต้องให้ตัวเล็กได้พักผ่อน ไม่ใช่เล่นเกมกันทั้งวัน โดยตรงนี้เท่ากับสร้างวินัยการค้าและการลงทุนไปในตัว เพราะเขาประเมินใครดีไม่ดี ใครปลอมไม่ปลอม ใครละเมิดกฎหมาย และตนพูดหลายครั้งแล้ว คนไทยต้องจำนานๆอย่าจำสั้นๆ และการแก้ปัญหาที่ถูกต้องคือไม่อุดหนุนของปลอม
มีชัย โอ่ รธน.ฉบับปฏิรูป ติดดาบปราบโกง โต้สื่อมโนแปลงร่าง คปป.ซุกอำนาจ คสช.ตาม รธน.ชั่วคราวอยู่ต่อจนมีรัฐบาลใหม่ ชงตั้งเพิ่ม กรธ. 7 คน ร่าง ก.ม.ลูก 10 ฉบับเสร็จใน 8 เดือน 
ข่าวหน้า1,ร่างรัฐธรรมนูญ,มาตรา 44,มีชัย ฤชุพันธุ์,สิทธิและเสรีภาพของปวงชนชาวไทย,องค์กรอิสระ,อำนาจการเมือง,นายกฯคนกลาง,นายกฯคนนอก,ทำประชามติ